**Қазақстан Республикасы**

**Денсаулық сақтау және**

**әлеуметтік даму министрінің**

**2016 жылғы 26 желтоқсандағы**

**№1100 бұйрығымен бекітілген**

**«СҚ-Фармация»**

**жауапкершілігі шектеулі серіктестігінің**

**ЖАРҒЫСЫ**

**Астана қаласы, 2016 жыл**

**1-ТАРАУ. ЖАЛПЫ ЕРЕЖЕЛЕР**

1. «СҚ-Фармация» жауапкершілігі шектеулі серіктестігі (бұдан әрі - Серіктестік) Қазақстан Республикасы заңнамасына сәйкес құрылды және әділет органдарында мемлекеттің 100% қатысуымен Серіктестік ретінде тіркелген (2009 жылғы 12 наурыз, БСН 090340007747).

2. Қазақстан Республикасы Қаржы министрлігінің Мемлекеттік мүлік және жекешелендіру комитеті (бұдан әрі - Комитет) Қазақстан Республикасының Үкіметі атынан Серіктестікті басқаруға қатысу жөнінде жарғылық капиталында 100% қатысу үлесін иелену бойынша қатысушының құқықтарын жүзеге асырады.

3. Қазақстан Республикасы Денсаулық сақтау және әлеуметтік даму министрлігі (бұдан әрі - Жалғыз қатысушы) Серіктестікте 100% қатысу үлесін иелену және пайдалану құқықтарын жүзеге асырады және заңнамаға сәйкес, қатысушылардың жалпы жиналысының құзыретіне жататын мәселелер бойынша Жалғыз қатысушы ретінде мемлекеттің мүддесін ұсынады.

Жалғыз қатысушының орналасқан жері: Қазақстан Республикасы, индексі 010000, Астана қаласы, Орынбор көшесі, 8, «Министрліктер үйінің» әкімшілік ғимараты, 5-кіреберіс.

4. Серіктестік кез келген келесі атауларды пайдаланады:

қазақ тіліндегі толық атауы: «СҚ-Фармация» жауапкершілігі шектеулі серіктестік;

орыс тіліндегі толық атауы: Товарищество с ограниченной ответственностью «СК-Фармация»;

ағылшын тіліндегі толық атауы: «SK-Pharmaceuticals» limited liability partnership;

қазақ тіліндегі қысқаша атауы: «СҚ-Фармация» ЖШС;

орыс тіліндегі қысқаша атауы: ТОО «СК-Фармация»;

5. Серіктестіктің орналасқан жері: Қазақстан Республикасы, индексі 010000, Астана қаласы, Есіл ауданы, Дінмұхамед Қонаев көшесі, 14/3-үй, «Нұрсая» бизнес-орталығы.

6. Серіктестіктің қазақ және орыс тілдеріндегі фирмалық толық атауы көрсетілген логотипімен мөрі, дербес теңгерімі, банктерде есепшоттары, өз атауы, рәміздері және басқа да белгілерімен бланкілері бар.

7. Серіктестік осы Жарғыда көзделген қызметті жүзеге асыру кезінде барлық азаматтық құқықтарға ие болады және Қазақстан Республикасының заңнамасына сәйкес міндеттерді атқарады.

8. Серіктестік өз қызметінің мақсаттарына жету үшін өз атынан мәмілелер жасасуға, мүліктік және жеке мүліктік емес құқықтарды иеленуге, міндеттемелер алуға, соттарда талапкер және жауапкер болуға құқылы.

9. Серіктестік Қазақстан Республикасының аумағында филиалдар құруға және өкілдіктер ашуға, басқа да заңды тұлғалармен бірлестіктерге (одақтарға) кіруге, сондай-ақ, өзге де заңды тұлғаларға қатысушы болуға құқылы.

10. Серіктестік өз міндеттемелері бойынша барлық өзінің меншігідегі мүлікке жауапты болады.

Жалғыз қатысушы Серіктестіктің міндеттемелері бойынша жауапкершілікте болмайды, Серіктестік Жалғыз қатысушысының міндеттемелері бойынша жауапкершілікте болмайды.

11. Серіктестіктің жалғыз қатысушысы өзі енгізген салымның құны шегінде Серіктестіктің қызметіне байланысты шығындар тәуекеліне жауапты болады.

12. Серіктестік өз қызметі нәтижелерінің бухгалтерлік есебін жүзеге асырады, заңнамаға сәйкес статистикалық және қаржылық есептілікті жүргізеді, сондай-ақ, белгіленген тәртіпте уәкілетті мемлекеттік органдарға қаржылық, салықтық және статистикалық есептілікті ұсынады.

Серіктестіктің жылдық қаржылық есебінінің дұрыстығын, сондай-ақ, оның ағымдағы істерінің жай-күйін тексеру және растау үшін Серіктестік Басқарма, Серіктестіктің Байқау кеңесі немесе Жалғыз қатысушысымен мүліктік мүдделермен байланысты емес аудиторлық ұйымды тартуға құқылы (сыртқы аудит).

 13. Серіктестік заңнамаға сәйкес, есепке алу және есептіліктің барлық нысандарын жүргізу тәртібі мен дұрыстығын сақтамағаны үшін жауапты болады.

14. Серіктестік заңнамада белгіленген тәртіпте Қазақстан Республикасы банктерінде және басқа да қаржы ұйымдарында заңнамада белгіленген тәртіпте ұлттық валютада, шетел валютасында да шоттар ашады.

**2-ТАРАУ. ҚЫЗМЕТІНІҢ МАҚСАТЫ, МӘНІ ЖӘНЕ ТҮРЛЕРІ**

15. Серіктестік Қазақстан Республикасы фармацевтикалық саласының тұрақтылығын және бәсекеге қабілеттігін арттыру, дәрілік заттар мен медициналық мақсаттағы бұйымдарды және медициналық техниканы сатып алуды біріктіру жолымен фармацевтикалық өнеркәсіпті дамыту мақсатында құрылған.

16. Серіктестік қызметінің негізгі мәні болып мыналар табылады:

1) жеткізушілерді таңдау;

2) дәрілік заттарды және медициналық мақсаттағы бұйымдарды жеткізу шарттарын жасасу;

3) дәрілік заттарды, медициналық мақсаттағы бұйымдарды жеткізу, дәрілік заттарды, медициналық мақсаттағы бұйымдарды сақтау және (немесе) тасымалдау бойынша ұзақ мерзімді шарттарды жасасу;

4) Қазақстан Республикасының заңнамасына сәйкес, ішкі айналым үшін тауардың шыққан жері туралы сертификаты және медициналық техниканың Дәрілік заттардың, медициналық мақсаттағы бұйымдар мен медициналық техниканың тізімі бойынша халықаралық стандарттардың талаптарына сәйкес өндірілуін растайтын құжаты бар заңды тұлғамен медициналық техниканы жеткізу туралы ұзақ мерзімді шарттарды жасасу;

5) Дәрілік заттардың, медициналық мақсаттағы бұйымдар мен медициналық техниканың тізімі бойынша дәрі-дәрмекпен және медициналық мақсаттағы бұйымдармен қамтамасыз ету;

6) дәрілік заттар мен медициналық мақсаттағы бұйымдарды, дәрілік заттарды, медициналық мақсаттағы бұйымдарды сақтау және тасымалдау бойынша қызметтерді сатып алу;

7) тегін медициналық көмектің кепілдік берілген көлемі шеңберінде медициналық техниканы сатып алуды ұйымдастыру;

8) Бірыңғай дистрибьютордың, тапсырыс берушінің және жеткізушілердің логистика үдерістерін біріктіру, сондай-ақ, айналым, тауарлық қалдықтар туралы өзекті ақпарат алу үшін ақпараттық жүйені құру.

17. Серіктестік Лицензиялауға жататын қызметті тиісті лицензиясы болған жағдайда жүзеге асырады.

18. Серіктестік осы Жарғыда бекітілген оның қызмет мәніне және мақсаттарына жауап бермейтін қызметті жүзеге асыруға құқылы емес.

**3-ТАРАУ. ЖАЛҒЫЗ ҚАТЫСУШЫНЫҢ**

**ҚҰҚЫҚТАРЫ МЕН МІНДЕТТЕРІ**

19. Жалғыз қатысушы мыналарға құқылы:

1) заңнамада және осы Жарғыда белгіленген тәртіпте Серіктестіктің істерін басқаруға қатысуға;

2) Серіктестіктің қызметі туралы ақпарат алуға және осы Жарғыда белгіленген тәртіпте оның бухгалтерлік және өзге де құжаттамасымен танысуға;

3) заңнамаға, осы Жарғыға және Жалғыз қатысушының шешіміне сәйкес Серіктестіктің қызметінен түсетін табысты алуға;

4) Серіктестік таратылған жағдайда кредиторлармен есеп айырысқаннан кейін қалған мүлкінің бөлігін немесе оның құнын алуға;

5) заңнамада көзделген тәртіпте өз үлесін иеліктен шығару жолымен Серіктестікке қатысуды тоқтатуға;

6) Серіктестіктен қаржылық есептілік аудитін өз есебінен жүргізуді талап етуге;

7) Серіктестік органдарының заңнамада және осы Жарғыда белгіленген тәртіпті бұза отырып қабылдаған шешімдерін сотта даулауға құқылы;

8) Жалғыз қатысушысы заңнамада және осы Жарғыда көзделген басқа да құқықтарға ие болуы мүмкін.

20. Жалғыз қатысушы:

1) Серіктестіктің жарғылық капиталына осы Жарғыда көзделген тәртіпте, мөлшерлерде және мерзімдерде салым салуға;

2) осы Жарғыға сәйкес Серіктестікті басқаруға қатысуға;

3) Серіктестік коммерциялық құпия деп жариялаған мәліметтерді жария етпеуге;

4) «Жауапкершілігі шектеулі және қосымша жауапкершілігі бар серіктестіктер туралы» Қазақстан Республикасының 1998 жылғы 22 сәуірдегі Заңының 17-бабы 2-тармағында 2) тармақшасында көзделген мәліметтердің өзгергені туралы Басқарма төрағасына жазбаша хабарлауға міндетті;

5) Жалғыз қатысушы осы Жарғыда және заңнамада көзделген басқа да міндеттемелерді атқаруы мүмкін.

**4-ТАРАУ. СЕРІКТЕСТІКТІҢ ЖАЛҒЫЗ ҚАТЫСУШЫСЫНА ЖӘНЕ СЕРІКТЕСТІКТЕ ҮЛЕСТЕРДІ САТЫП АЛУШЫЛАРҒА СЕРІКТЕСТІКТІҢ ҚЫЗМЕТІ ТУРАЛЫ АҚПАРАТ БЕРУ**

**ТӘРТІБІ МЕН МЕРЗІМДЕРІ**

21. Серіктестік Жалғыз қатысушының талабы бойынша Жалғыз қатысушысының мүдделерін қозғайтын Серіктестіктің қызметі туралы ақпаратты жеті жұмыс күні ішінде беруге міндетті.

22. Жалғыз қатысушының мүдделерін қозғайтын ақпарат деп мыналар табылады:

1) Жалғыз қатысушы, Байқау кеңесі, Басқарма, Ревизиялық комиссия қабылдаған шешімдер және қабылданған шешімдердің орындалуы туралы ақпарат;

2) Серіктестіктің мәміле немесе өзара байланысты мәмілелер жасауы нәтижесінде Серіктестіктің меншікті капиталы мөлшерінің жиырма бес және одан да көп пайызын құрайтын сомаға мүлік сатып алынады немесе иеліктен шығарылады;

3) Серіктестіктің қызметтің қандай да бір түрлерін жүзеге асыруға немесе белгілі бір әрекеттер жасауға лицензия алуы, олардың іс-әрекеттерін тоқтата тұруы немесе тоқтатуы, сондай-ақ, Серіктестіктің қызметтің қандай да бір түрлерін жүзеге асыруға немесе белгілі бір әрекеттер жасауға бұрын алған лицензияларынан айырылуы;

4) Серіктестіктің мүлкіне тыйым салу;

5) төтенше сипаттағы жағдайлардың пайда болуы нәтижесінде теңгерімдік құны Серіктестік активтерінің жалпы мөлшерінің он немесе одан көп пайызын құрайтын Серіктестіктің мүлкінің жойылуы;

6) Серіктестікті және оның лауазымды тұлғаларын әкімшілік жауапкершілікке тарту;

7) Серіктестікті мәжбүрлеп қайта ұйымдастыру туралы шешім;

8) аудиторлық есеп;

9) заңнамаға және Жалғыз қатысушының шешіміне сәйкес, Жалғыз қатысушының мүдделерін қозғайтын өзге де ақпарат.

23. Жалғыз қатысушының мүдделерін қозғайтын Серіктестіктің қызметі туралы ақпарат беру заңнамаға және осы Жарғыға сәйкес жүзеге асырылады.

24. Жарғылық капиталда үлестерді сатып алушыларға Серіктестіктің қызметі туралы ақпарат беру тәртібі мен көлемі белгіленген тәртіпте тараптар арасындағы құпиялы ақпаратты жарияламау туралы келісімге қол қойылғаннан кейін, осындай үлестерді сатып алу туралы алдын ала шарттың шеңберіндегі тараптардың келісімі бойынша белгіленеді.

25. Серіктестіктің қызметіне қатысты құжаттарды Серіктестік Басқарманың орналасқан жері бойынша оның қызметінің барлық мерзімі бойы сақтауға тиіс.

26. Серіктестік қызметінің барлық мерзімі бойы сақталуға мынадай құжаттар жатады:

1) Осы Жарғы, оған енгізілген өзгерістер, толықтырулар;

2) Жалғыз қатысушының шешімдері;

3) Байқау кеңесінің шешімдері;

4) Серіктестікті заңды тұлға ретінде мемлекеттік тіркеу (қайта тіркеу) туралы куәлік;

5) Серіктестіктің белгілі бір қызмет түрлерімен айналысуға және белгілі бір іс-әрекеттер жасауға арналған лицензиялары;

6) Серіктестіктің теңгерімінде тұрған (болған) мүлкіне құқығын растайтын құжаттар; Серіктестіктің құрылымдық бөлімшелері туралы ережелер;

7) Басқарманың шешімдері;

8) өзге де құжаттар заңнамаға сәйкес белгіленген мерзім бойы сақталады.

27. Жалғыз қатысушысының талабы бойынша Серіктестік осы Жарғыда белгіленген тәртіпте құжаттардың көшірмелерін ұсынуға, ал Басқарма мүшелері ауызша немесе жазбаша нысанда қажетті түсіндірмелер беруге міндетті.

**5-ТАРАУ. ЖАРҒЫЛЫҚ КАПИТАЛЫ ЖӘНЕ МҮЛКІ**

28. Серіктестіктің жарғылық капиталы Серіктестіктің қызметін қамтамасыз ету үшін құрылды және оның мөлшері 700 000 000 (жеті жүз миллион) теңгені құрайды.

29. Серіктестіктің жарғылық капиталына салынатын салымдары ақша, бағалы қағаздар, заттар, мүліктік құқықтар, соның ішінде жер пайдалану құқығы мен зияткерлік қызмет нәтижелеріне құқықтар және өзге де мүлік болуы мүмкін.

Жеке мүліктік емес құқықтарды және өзге де материалдық емес игіліктерді салым түрінде енгізуге жол берілмейді.

30. Серіктестіктің Жарғылық капиталын Жалғыз қатысушы заңнамамен белгіленген тәртіпте және Жалғыз қатысушының шешімімен құрады.

31. Жалғыз қатысушының шешімі бойынша Серіктестіктің жарғылық капиталының мөлшері өзгертілуі мүмкін.

32. Серіктестіктің жарғылық капиталын ұлғайтуға ол толық төленгеннен кейін жол беріледі және мынадай жолмен жүзеге асырылуы мүмкін:

1) Жалғыз қатысушысы жүргізетін қосымша салымдар арқылы;

2) жарғылық капиталдың мөлшерін Серіктестіктің меншікті капиталы есебінен, соның ішінде оның резервтік капиталы есебінен ұлғайту;

3) Серіктестіктің құрамына жаңа қатысушыларды қабылдау.

33. Серіктестіктің жарғылық капиталын мемлекеттік тіркеуге алынған сәттегі заңнамамен белгіленген ең төменгі мөлшерден төмен мөлшерге азайтуға жол берілмейді.

34. Серіктестіктің мүлкі Жалғыз қатысушының жарғылық капиталдағы бастапқы жарналардың, қосымша жарналардың, шаруашылық және кәсіпкерлік қызметтен түскен табыстардың есебінен, сондай-ақ, Серіктестік заңнамамен тыйым салынбаған тәртіпте сатып алған немесе қарызға алған қаражаты және басқа да мүлкі есебінен қалыптасады.

35. Серіктестіктің мүлкі оның теңгерімінде есепке алынады.

36. Серіктестік резервтік капиталды және (немесе) Серіктестіктің залалдары мен шығындарын жабу үшін қажетті өзге де қорларды құра алады. Резервтік капиталға және (немесе) қорларға жыл сайынғы аударымдардың мөлшері Байқау кеңесінің шешімімен анықталады.

**6-ТАРАУ. СЕРІКТЕСТІКТІҢ ОРГАНДАРЫ**

37. Серіктестіктің органдары болып келесілер табылады:

1) Серіктестіктің жоғарғы органы - Жалғыз қатысушы;

2) Серіктестіктің алқалы байқау органы - Байқау кеңесі;

3) Серіктестіктің атқарушы органы - Басқарма;

4) Бақылаушы орган - Ревизиялық комиссия.

38. Серіктестіктің лауазымды тұлғалары болып Байқау кеңесінің және Басқарманың мүшелері табылады.

**7-ТАРАУ. ЖАЛҒЫЗ ҚАТЫСУШЫ**

39. Жалғыз қатысушының айрықша құзыретіне мыналар жатады:

1) осы Жарғыға, оның жарғылық капиталының мөлшерін, орналасқан жері мен фирмалық атауын өзгертуді немесе Серіктестік Жарғысының жаңа редакцияда бекітілуін қоса алғанда, өзгерістер мен толықтырулар енгізу;

2) Байқау кеңесінің өкілеттігін сайлау және мерзімінен бұрын тоқтату, Байқау кеңесінің сандық құрамын, өкілеттік мерзімін анықтау, Байқау кеңесі туралы ережені бекіту, сондай-ақ, заңнамаға сәйкес, Байқау кеңесінің мүшелеріне сыйақы және/немесе өтемақы төлеу мөлшерін және шарттарын айқындау;

3) Серіктестігінің Басқармасын, Серіктестіктің Басқарма төрағасы мен мүшелерінің өкілеттілік мерзімін құру, Басқарма төрағасы мен мүшелерін тағайындау (сайлау), тәртіптік жауапкершілікке тарту, сондай-ақ, олардың өкілеттігін мерзімінен бұрын тоқтату;

4) Серіктестікті немесе оның мүлкін сенімгерлік басқаруға беру туралы шешім қабылдау және осындай берудің шарттарын айқындау;

5) Ревизиялық комиссияны сайлау және оның өкілеттігін мерзімінен бұрын тоқтату, төлеу тәртібін, мөлшерін және шарттарын анықтау, қызметті бағалау, Ревизиялық комиссияның жылдық тексеру жоспарын, есептері мен қорытындыларын бекіту;

6) Серіктестіктің жылдық қаржылық есептілігін бекіту және таза пайдасын бөлу;

7) Байқау кеңесінің, Басқарманың және Серіктестіктің Басқарма төрағасының құзыретіне жатқызылған Серіктестіктің Жарғысымен бекітілген құжаттардан басқа, Серіктестіктің ішкі қызметін реттейтін ішкі қағидаларды, оларды қабылдау рәсімдерін және басқа да құжаттарды бекіту;

8) Серіктестіктің өзге шаруашылық серіктестіктерге, сондай-ақ, заңнамамен белгіленген тәртіпте коммерциялық емес ұйымдарға қатысуы туралы шешімдер қабылдау;

9) тарату комиссиясын тағайындау және тарату теңгерімдерін бекіту;

10) Серіктестіктің қатысушысынан заңнамамен белгіленген тәртіпте жарғылық капиталға қатысу үлесін мәжбүрлеп сатып алу туралы шешім қабылдау;

11) Серіктестіктің бүкіл мүлкін кепілге салу туралы шешім қабылдау;

12) Заңнамамен және осы Жарғымен белгіленген тәртіпте Серіктестіктің мүлкіне қосымша жарналар енгізу туралы шешім қабылдау;

13) Жалғыз қатысушыға және үлестерді сатып алушыларға Серіктестіктің қызметі туралы ақпаратты ұсыну тәртібін және мерзімдерін бекіту;

14) Құны Серіктестік активтерінің теңгерімдік құнының жалпы мөлшерінен елу бір және одан астам пайызды құрайтын мүлікті Серіктестік иеліктен шығаруы (иеліктен шығарылуы мүмкін) нәтижесінде Серіктестік мәмілелер немесе өзара байланысты мәмілелер жиынтығын жасасуды мақұлдау туралы шешім.

40. Жалғыз қатысушының айрықша құзыретіне жатқызылған мәселелермен қатар Жалғыз қатысушы құзыретіне мыналар да жатады:

1) Жалғыз қатысушы, Байқау кеңесі мен Басқарма бекітуге жататын Серіктестіктің қызметін реттейтін ішкі құжаттардың және басқа да құжаттардың тізбесін бекіту;

2) Серіктестіктің қызметімен байланысты кез келген мәселені қарауға қабылдау;

3) Серіктестіктің ішкі қызметіне жататын мәселелер бойынша Серіктестіктің өзге де органдарының шешімдерінің күшін жою;

4) заңнамамен және осы Жарғымен белгіленген өзге де мәселелер.

41. Комитетпен келісу бойынша қабылданатын Жалғыз қатысушының шешімдері:

1) Жарғыға өзгерістер және (немесе) толықтырулар енгізу немесе Жарғыны жаңа редакцияда бекіту;

2) жарғылық капиталдың мөлшерін өзгерту;

3) Серіктестіктің жылдық қаржылық есептілігін бекіту және таза табысты бөлу;

4) Серіктестіктің өзге де заңды тұлғаларға қатысуы туралы шешім;

5) Серіктестіктің барлық мүлкін кепілге қою туралы шешім;

6) Басқарманы құру, оның өкілеттігін мерзімінен бұрын тоқтату;

7) Серіктестіктің мүлкін жалға немесе сенімгерлік басқаруға беру бойынша мәмілелер туралы шешім қабылдау;

8) Байқау кеңесін және (немесе) Ревизиялық комиссияны сайлау және өкілеттігін мерзімінен бұрын тоқтату;

9) Серіктестіктің қатысушысынан жарғылық капиталға қатысу үлесін мәжбүрлеп сатып алу туралы шешім;

10) тарату комиссиясын тағайындау және тарату теңгерімін бекіту;

11) Серіктестіктің ішкі қызметіне жататын мәселелер бойынша Байқау кеңесі қабылдаған шешімдердің күшін жою;

42. Жалғыз қатысушы қабылдайтын шешімдер жазбаша түрде ресімделеді.

**8-ТАРАУ. БАЙҚАУ КЕҢЕСІ**

43. Құрамы кемінде 5 (бес) адамнан тұратын Байқау кеңесін Жалғыз қатысушы үш жылдық мерзімге құрады және ол Басқарманың қызметіне бақылауды жүзеге асыратын алқалы бақылаушы орган болып табылады.

44. Байқау кеңесінің сандық және жеке құрамын Жалғыз қатысушысы белгілейді, бұл ретте, Байқау кеңесінің құрамына Жалғыз қатысушының және мемлекеттік мүлік жөніндегі уәкілетті органның өкілі кіреді.

Басқарма төрағасы мен Басқарма мүшелері Байқау кеңесінің мүшелері бола алмайды.

45. Байқау кеңесі Жалғыз қатысушыға есеп береді жəне оның шешімдерін орындауды ұйымдастырады.

46. Байқау кеңесінің төрағасы Байқау кеңесі мүшелері арасынан Байқау кеңесі мүшелерінің жалпы санынан жай көпшілік дауысымен сайланады.

47. Егер заңнамада өзгеше көзделмесе, Байқау кеңесінің құзыретіне мынадай мәселелер жатады:

1) жылдық қаржылық есептілікті алдын ала қолдау және Жалғыз қатысушыға таза табысты бөлу тәртібі бойынша ұсыныстар енгізу;

2) Жалғыз қатысушыға Серіктестіктің Жарғысына өзгерістер мен толықтыруларды немесе Серіктестік Жарғысының жаңа редакциясын алдын ала қолдау және қарауға енгізу;

3) Серіктестіктің ұйымдық құрылымын және жұмыскерлерінің штаттық санын бекіту;

4) Басқарма төрағасының және мүшелерінің лауазымдық жалақысының мөлшерін, еңбекақы және сыйақы төлеу шарттарын белгілеу;

5) стратегияны және даму жоспарын бекіту, оларға өзгерістер мен толықтырулар енгізу;

6) Жалғыз қатысушы бекітетін тізбе бойынша Серіктестіктің ішкі құжаттарын бекіту;

7) Байқау кеңесі хатшысының өкілеттік мерзімін, лауазымдық жалақысының мөлшерін тағайындау және анықтау, оның өкілеттігін мерзімінен бұрын тоқтату;

8) Серіктестіктің жартыжылдық және жылдық қорытындысы бойынша қызметінің нәтижелері туралы ақпаратты қарау;

9) Серіктестіктің залалдарын және шығындарын жабу үшін қажетті резервтік капиталды және (немесе) өзге де қорларды құру және Серіктестіктің резервтік капиталға және (немесе) қорларға жыл сайынғы аударымдардың мөлшерін белгілеу.

48. Байқау кеңесінің құзыретіне жатқызылған мәселелер Басқармаға шешу үшін берілуі мүмкін емес;

49. Жалғыз қатысушының шешімі бойынша Байқау кеңесінің мүшелеріне өз міндеттерін орындау кезеңінде Байқау кеңесі мүшелерінің функцияларын атқаруымен байланысты сыйақы төленуі және (немесе) шығындар өтелуі мүмкін. Осындай сыйақылар мен өтемақылардың мөлшері, сондай-ақ, оларды төлеу шарттары заңнамаға сәйкес Жалғыз қатысушының шешімімен белгіленеді;

50. Байқау кеңесінің отырыстары оның мүшелерінің кемінде жартысы қатысатын болса, заңды болып саналады. Байқау кеңесінің мүшелері өз міндеттерін жеке атқарады. Кворумды және дауыс беру нәтижелерін анықтау кезінде Байқау кеңесінің отырысына қатыспаған Байқау кеңесі мүшесінің жазбаша пікірі ескеріледі;

51. Байқау кеңесінің шешімдері отырысқа қатысатын немесе жазбаша пікірді ұсынған Байқау кеңесі мүшелерінің қарапайым көпшілік дауысымен қабылданады. Дауыс беру кезінде Байқау кеңесінің әрбір мүшесі бір дауысқа ие болады. Дауыстар тең болған жағдайда, Байқау кеңесі төрағасының немесе оны алмастыратын тұлғаның дауысы шешуші болып табылады. Байқау кеңесінің шешімдері Байқау кеңесі төрағасының шешімі бойынша сырттай дауыс беру арқылы қабылдануы мүмкін;

52. Байқау кеңесінің төрағасы оның қызметін ұйымдастырады және басшылық жасайды, Байқау кеңесінің отырыстарын шақырады және оған төрағалық етеді, отырыстарда хаттаманың жүргізілуін ұйымдастырады және Байқау кеңесі отырыстарының хаттамаларына қол қояды. Байқау кеңесінің төрағасы болмаған жағдайда, оның функцияларын Байқау кеңесінің шешімі бойынша Байқау кеңесінің мүшелерінің біреуі жүзеге асырады;

53. Байқау кеңесі төрағасының құзыретіне мыналар жатады:

1) Байқау кеңесі шешімдерінің орындалуын бақылау;

2) Басқарма төрағасымен еңбек шартын жасасу;

3) Ревизиялық комиссия және Байқау кеңесі хатшысының алдына, оларға бекітілген функцияларды тиісті іске асыру мақсатында міндеттер қою;

4) заңнамаға, осы Жарғыға және Серіктестіктің ішкі нормативтік құжаттарына сәйкес, өзге де функцияларды жүзеге асыру.

54. Байқау кеңесінің отырыстары қажеттілігіне қарай, бірақ тоқсанына кемінде бір рет шақырылады. Қажеттілікке қарай Байқау кеңесінің отырыстары Жалғыз қатысушысының, Байқау кеңесінің, Басқарманың, Ревизиялық комиссиясының кез келген мүшесінің талабы бойынша шақырылуы мүмкін. Байқау кеңесінің отырысына қызметтік, коммерциялық немесе өзге де заңмен қорғалатын құпияны құрайтын ақпаратқа қатысты белгіленген шектеулер ескеріле отырып, Серіктестіктің лауазымды тұлғалары мен қызметкерлері, сондай-ақ, басқа да тұлғалар (сарапшылар, мамандар, қызметкерлер және т. б.) шақырылуы мүмкін.

Байқау кеңесінің отырысын шақыру Байқау кеңесінің төрағасына шақыру туралы өтініш білдіруімен жазбаша түрде жүзеге асырылады.

55. Хатшы Байқау кеңесінің мүшелерін отырыстың күн тәртібінің мәселелері бойынша негізделген шешімдерді қабылдау үшін қажетті көлеміндегі ақпаратты қамтитын материалдарды қоса бере отырып, шақыру туралы талап келіп түскен күннен бастап он жұмыс күнінен кешіктірмей отырыстың өткізу уақыты мен орны туралы хабардар етеді.

56. Егер Байқау кеңесінің мүшесі күн тәртібіндегі мәселесі бойынша қабылдаған шешім қабылдаудан қалыс қалған болса немесе дауыс беруге қойылған мәселе бойынша шешім қабылдауға қарсы дауыс берген жағдайда, Байқау кеңесінің аталған мүшесі Байқау кеңесінің бетпе-бет отырысын жүргізгеннен кейін үш тәулік ішінде ерекше пікірін жазбаша түрде ұсынуы тиіс. Сырттай дауыс берген кезде ерекше пікір сырттай дауыс беру бюллетеньге қоса беріледі. Ерекше пікірге Байқау кеңесінің аталған мүшесі қол қоюы тиіс.

57. Басқарманың қызметіне бақылауды тиісінше жүзеге асырмаудың салдарынан Серіктестікке және үшінші тұлғаларға келтірілген зияндар үшін, Байқау кеңесінің мүшелері Қазақстан Республикасының заңнамасына сәйкес жауапты болады.

**9-ТАРАУ. БАСҚАРМА**

58. Серіктестіктің ағымдағы қызметін Жалғыз қатысушыға және Байқау кеңесіне оған жүктелген міндеттерді орындау үшін есеп беретін Басқарма жүзеге асырады. Басқарманы Басқарма төрағасы басқарады. Басқарма мүшелері Басқарма отырыстарына қатысу арқылы Серіктестіктің қызметіне басқаруды жүзеге асырады.

59. Құрамы 3 (үш) адамнан тұратын Басқарманы Жалғыз қатысушы бес жылдан аспайтын мерзімге құрады. Серіктестіктің Басқарма төрағасы мен мүшелері бір мезгілде Байқау кеңесінің мүшелері бола алмайды.

60. Басқарма төрағасының еңбек шартына Байқау кеңесінің төрағасы қол қояды.

61. Басқарманың жұмыс істеу тәртібі, мәртебесі мен құзыреті, Басқарма мүшелерінің өкілеттігі мен жауапкершілігі, Басқарма отырыстарын шақыру, өткізу тәртібі, оның шешімдерін қабылдау және рәсімдеу тәртібі осы Жарғымен және Серіктестіктің ішкі құжаттарымен белгіленеді.

62. Басқарма заңнамаға және осы Жарғыға, Серіктестіктің басқа органдарының және оның лауазымды адамдарының құзыретіне жатқызылмаған Серіктестік қызметінің кез келген мәселелері бойынша шешім қабылдауға құқылы, соның ішінде:

1) Жалғыз қатысушының және Байқау кеңесінің шешімдерін іске асыру;

2) Жалғыз қатысушыға Серіктестіктің Жарғысына өзгерістер мен (немесе) толықтырулар енгізу туралы немесе Серіктестік Жарғысының жаңа редакциясын әзірлеу және ұсыныстар енгізу;

3) Серіктестіктің стратегиясын және даму жоспарын Байқау кеңесіне бекіту және мақұлдау үшін шығару;

4) Байқау кеңесі бекіткен ұйымдық құрылым мен штаттық саны шеңберінде Серіктестіктің, оның филиалдары мен өкілдіктерін ескере отырып, штаттық кестесін бекіту;

5) Қазақстан Республикасының аумағында және одан тыс жерлерде филиалдарды құру немесе жабу, өкілдіктердің ашылғаны немесе жабылғаны, сондай-ақ, олар туралы ережелерді бекіту туралы шешім қабылдау;

6) Серіктестіктің барлық жұмыскерлері орындауға міндетті шешімдерді қабылдау;

7) заңнамамен және Серіктестіктің Жарғысымен белгіленген тәртіпте Серіктестік атынан жасалатын мәмілелер бойынша Серіктестіктің міндеттемелерін орындауды қамтамасыз ету;

8) Серіктестік Жарғысының 4-тарауында белгіленген тәртіпте және мерзімде ақпарат беруді қамтамасыз ету;

9) Жалғыз қатысушының бекітілген тізбесі бойынша Серіктестіктің ішкі құжаттарын бекіту;

10) Серіктестіктің стратегиясын және даму жоспарын іске асыруды, Байқау кеңесіне бекіту үшін даму жоспарының орындалуы туралы есепті белгіленген мерзімде енгізуді қамтамасыз ету;

11) Серіктестіктің логотипін және Серіктестіктің корпоративтік сәйкестендіру өзге де құралдарын бекіту;

12) Серіктестіктің құпия сипаттағы және коммерциялық құпияны құрайтын ақпаратты қорғауды және айқындауды қамтамасыз ету;

63. Басқарма отырыстарында Басқарманың әрбір мүшесі бір дауысқа ие болады. Басқарма мүшесіне өз даусын өзге тұлғаға, соның ішінде Басқарманың басқа мүшесіне беруге жол берілмейді.

64. Отырыс, егер оған Басқарма мүшелерінің кемінде 2 (екеуі), соның ішінде, отырыстың күн тәртібі мәселелері бойынша жазбаша түрде дауыс берген Басқарманың қатыспаған мүшелері қатысатын болса, жарамды деп есептеледі.

Басқарма мүшесі Басқарма төрағасын Басқарма отырысында өзінің қатыса алмайтыны туралы алдын ала хабарлауға міндетті. Отырысқа қатыспаған Басқарма мүшесі Басқарма отырысының күн тәртібі мәселелері бойынша жазбаша хабарлама арқылы дауыс беруге құқылы.

65. Басқарманың сырттай отырыстарын өткізуге айрықша жағдайларда және тек Басқарма төрағасының, не дискуссиялық емес сипаты бар мәселелер бойынша оны алмастыратын тұлғаның шешімі бойынша рұқсат етіледі.

Басқарманың ең болмағанда бір мүшесінің мәселені сырттай отырыста қарауға қарсылығы бар болған жағдайда мәселе кезекті іштей отырыстың күн тәртібіне енгізіледі

66. Басқарманың шешімдері Басқарма мүшелерінің отырысқа қатысып отырған немесе жазбаша хабарламалар берген көпшілік дауысымен қабылданады. Дауыстар тең болған жағдайда Басқарма төрағасы дауыс берген шешім қабылданады. Дауыс беру кезінде Басқарманың әрбір мүшесі бір дауысқа ие болады.

Басқарма хатшысы Басқарма отырысының хаттамаларын жүргізеді. Басқарманың шешімдері хаттамамен ресімделеді, оған отырысқа қатысқан барлық Басқарма мүшелері мен Басқарма хатшысы қол қоюы тиіс. Хаттамада дауыс беруге қойылған мәселелер, олар бойынша Басқарманыі әр мүшесінің дауыс беру нәтижесі көрсетіле отырып дауыс беру қорытындылары қамтылуы тиіс.

67. Басқарма мүшелері өз міндеттерін орындаған кезде Серіктестік мүддесі үшін адал және ақылмен әрекет етуі тиіс. Басқарма мүшелері Серіктестікке келтірген зияндарын өтеу туралы Жалғыз қатысушының талабы бойынша заңнамаға сәйкес жауапқа тартылуы мүмкін.

68. Басқарма төрағасы мен Басқарма мүшелеріне:

1) Жалғыз қатысушының келісімінсіз Серіктестікпен одан мүліктік пайда алуға (сыйға тарту шарттарын, қарызды, тегін пайдалануды, сатып алу-сату және т. б. қоса) бағытталған мәмілелер жасасуға;

2) Серіктестіктің үшінші тұлғалармен жасасқан мәмілелері үшін Серіктестіктен де, үшінші тұлғалардан да комиссиялық сыйақы алуға;

3) Серіктестікпен қарым-қатынастарда үшінші тұлғалардың атынан немесе мүдделері үшін шығуға;

4) Серіктестіктің қызметімен бәсекелес кәсіпкерлік қызметті жүзеге асыруға;

5) Байқау кеңесінің келісімінсіз басқа ұйымдарда жұмыс істеуге тыйым салынады.

69. Серіктестік Жарғысының 68-тармағы 1)-3) тармақшасында көзделген шектеулер жұбайын (зайыбын), барлық тікелей, төмен және жоғары тұратын туған-туыстарын, сондай-ақ, Басқарма төрағасының және мүшелерінің туған аға-інілері мен апа-сіңлілерін қамтиды.

 70. Жалғыз қатысушы Серіктестік Жарғысының 68-тармағынде белгіленген тыйымдарды Басқарма төрағасы мен мүшелері немесе олардың жоғарыда аталған туыстары бұзуынан Серіктестікке келтірілген залалдарды Серіктестікке өтеуге сотта талап етуге құқылы.

71. Басқарма төрағасы Жалғыз қатысушының алдында Серіктестіктің жұмысы үшін жауапты болады.

72. Басқарма төрағасы Жалғыз қатысушысының, Бақылау кеңесінің, Басқарманың құзыретіне жатпайтын барлық мәселелерге құзыретті, соның ішінде:

1) Серіктестіктің Басқармасын басқарады;

2) Жалғыз қатысушы, Байқау кеңесі шешімдерінің дайындалуын және орындалуын, олардың орындалуы және Серіктестік қызметінің нәтижелері туралы есептер ұсынылуын ұйымдастырады және қамтамасыз етеді;

3) Серіктестіктің атынан сенімхатсыз іс-әрекет жасайды, соның ішінде Жалғыз қатысушы берген өкілеттік шегінде және Байқау кеңесінің, сондай-ақ, осы Жарғымен анықталған шешімдермен Серіктестік қызметінің мәселелері бойынша мемлекеттік органдарда, соттарда үшінші тұлғалармен қатынастарында Серіктестікті ұсынады;

4) Серіктестікті үшінші тұлғалармен қарым-қатынастарда ұсыну құқығымен, соның ішінде қайта сенім білдіру құқығымен сенімхаттар ұсынады;

5) заңнамамен, осы Жарғымен және Серіктестіктің ішкі құжаттарымен белгіленген тәртіпте Серіктестіктің атынан мәміле жасасады;

6) осы Жарғымен және жоғары тұрған органдар бекіткен Серіктестіктің ішкі құжаттарымен айқындалатын өз құзыреті шегінде Серіктестіктің ақша қаражатын қоса, мүлкіне иелік етеді;

7) Серіктестік сатып алатын тауарлардың, жұмыстардың және қызметтердің мемлекеттік сатып алу жылдық жоспарын бекітеді;

8) Басқарма отырыстарын шақырады және қажетті материалдарды қарауға ұсынады;

9) өзі болмаған жағдайда, бұйрықтың негізінде өз міндеттерін орындауды Басқарма мүшелерінің біріне жүктейді;

10) Серіктестік атынан Басқарма, Ревизиялық комиссия мүшелерімен және Байқау кеңесі хатшысымен еңбек шарттарын жасасады және бұзады;

11) Серіктестік атынан Серіктестік қызметкерлерімен еңбек шарттарды (жалдау туралы шарттар) жасасады және бұзады, сондай-ақ, оларды лауазымға тағайындау, ауыстыру және жұмыстан босату туралы бұйрықтарды шығарады, еңбекақы жүйесін анықтайды, лауазымдық жалақы және дербес үстемеақы мөлшерін белгілейді, сыйлықақы беру мәселелерін шешеді, ынталандыру және тәртіптік жаза шараларын қолданады;

12) Басқарма хатшысының міндеттерін Серіктестіктің бір қызметкеріне жүктейді;

13) Серіктестік филиалдары мен өкілдіктерінің басшыларын тағайындайды және қызметтен босатады;

14) Серіктестік филиалдарының, өкілдіктерінің жұмысын үйлестіреді және бағыттайды;

15) Серіктестіктің кадрлық саясатын іске асырады, соның ішінде еңбек тәртібі қағидаларын бекітеді;

16) Серіктестіктің жұмыс уақыты режимін анықтайды;

17) Серіктестіктің лауазымды тұлғалары мен өзге де жұмыскерлерінің міндеттерін, сондай-ақ, өкілеттік саласы мен жауапкершілігін бөледі;

18) Серіктестіктің барлық жұмыскерлерінің міндетті түрде орындауына жататын бұйрықтар мен нұсқауларды шығарады;

19) Құрылымдық бөлімшелер туралы ережелерді, лауазымдық және өзге де нұсқаулықтарды қоса, Серіктестіктің басқа да органдарының құзыретіне жатпайтын Серіктестіктің ішкі құжаттарын бекітеді;

20) Серіктестіктің банктік және басқа да шоттарын ашады, Серіктестіктің төлем құжаттарына қол қояды;

21) Сыбайлас жемқорлыққа қарсы күрес бойынша жұмысты ұйымдастырады, аталған жұмысқа дербес жауапты болады;

22) Серіктестіктің органдары мен оның өзге де лауазымды тұлғаларының құзыретіне жатпайтын міндеттерді орындау үшін қажетті Серіктестіктің ағымдағы қызметіне қатысты барлық қалған мәселелер бойынша шешімдер қабылдайды.

**10 - ТАРАУ. РЕВИЗИЯЛЫҚ КОМИССИЯНЫҢ ҚҰРЫЛУ ТӘРТІБІ, ҚҰЗЫРЕТІ ЖӘНЕ ҚЫЗМЕТІН ҰЙЫМДАСТЫРУ**

73. Құрамы 3 (үш) адамнан тұратын Ревизиялық комиссия Жалғыз қатысушының шешімімен Серіктестіктің қаржы-шаруашылық және қызметіне бақылауды жүзеге асыру үшін құрылады.

74. Ревизиялық комиссияның мүшелерін, соның ішінде басшысын 3 (үш) жылдан аспайтын мерзімге Жалғыз қатысушы лауазымға тағайындайды және лауазымынан босатады.

75. Ревизиялық комиссия Жалғыз қатысушы белгілеген тәртіпте:

1) Серіктестіктің жылдық қаржылық есептілігіне Жалғыз қатысушы оны бекіткенге дейін міндетті түрде тексеру жүргізеді. Жалғыз қатысушы Ревизиялық комиссияның қорытындысысыз, не аудиторлық есебісіз жылдық қаржылық есептілікті бекітуге құқылы емес;

2) Жалғыз қатысушыға, Байқау кеңесіне Серіктестіктің қызметі туралы тәуелсіз және объективті ақпаратты ұсынады;

3) жүйеленген және дәйекті тәсілді пайдалана отырып бағалау жүргізеді, кеңес береді және ішкі бақылау мен корпоративтік басқаруды жетілдіруге ықпал етеді;

4) Серіктестіктің ішкі құжаттарына сәйкес, оның құзыретіне кіретін қаржы-шаруашылық қызметті тексеру аясында өзге де функцияларды жүзеге асырады.

76. Ревизиялық комиссия Жалғыз қатысушыға тікелей бағынады және оның алдында өз жұмысы туралы есеп береді.

77. Ревизиялық комиссияның мүшелері, соның ішінде басшысы Байқау кеңесінің және Басқарманың құрамына сайлана алмайды.

78. Ревизиялық комиссияның басшысы Ревизиялық комиссия қызметінің мәселелері қаралатын Байқау кеңесінің отырыстарына қатысуға және Байқау кеңесінің отырыстарының күн тәртібіне енгізу үшін мәселелерді ұсынуға құқылы.

79. Ревизиялық комиссия қызметтік, коммерциялық және заңен қорғалатын өзге де құпияның талаптарын сақтай отырып, Серіктестіктің барлық құжаттамаларына және ақпаратына кедергісіз қол жеткізуге құқылы. Ревизиялық комиссияның талабы бойынша Басқарма мүшелері ауызша немесе жазбаша нысанда қажетті түсіндірмелер беруге міндетті.

80. Серіктестік пен Ревизиялық комиссияның мүшелері арасындағы еңбек қарым-қатынастары еңбек заңнамасымен, осы Жарғымен, Ревизиялық комиссия туралы ережемен және еңбек шарттарымен реттеледі.

81. Ревизиялық комиссияның міндеттері, функциялары және жұмыс тәртібі Жалғыз қатысушы бекітілген Ревизиялық комиссия туралы ережемен белгіленеді.

**11- ТАРАУ.** **СЕРІКТЕСТІКТІҢ ЛАУАЗЫМДЫ ТҰЛҒАЛАРЫ**

82. Серіктестіктің лауазымды тұлғалары:

1) өздеріне жүктелген міндеттерді адал орындайды және Серіктестіктің және Жалғыз қатысушының мүдделерін неғұрлым жоғары дәрежеде көрсететін әдістерді пайдаланады;

2) Серіктестіктің Жарғысына, Жалғыз қатысушы мен Байқау кеңесінің шешімдеріне қарама-қайшы болатын Серіктестіктің мүлкін пайдалануға болмайды немесе пайдалануға жол бермеуі тиіс;

3) тәуелсіз аудитті жүргізуді қоса, бухгалтерлік есеп пен қаржылық есептілік жүйесінің тұтастығын қамтамасыз етуге міндетті;

4) заңнама талаптарына сәйкес, Серіктестіктің қызметі туралы ақпараттың ашылуы мен ұсынылуын бақылайды;

5) Серіктестіктің қызметі туралы ақпараттың құпиялылығын, соның ішінде Серіктестіктің ішкі нормативтік құжаттарында өзгеше көзделмесе, Серіктестіктегі жұмысы тоқтатылған сәттен бастап үш жыл бойы сақтауға міндетті.

83. Серіктестіктің лауазымды тұлғалары Серіктестіктің, Жалғыз қатысушының алдында Серіктестікке олардың іс-әрекеттерінен және (немесе) әрекетсіздігінен келтірілген зиян және залал үшін заңнамада белгіленген тәртіпте жауапкершілікке тартылады.

**12-ТАРАУ. ҚАРЖЫЛЫҚ ЕСЕПТІЛІК,**

**ЕСЕПКЕ АЛУ ҚҰЖАТТАМАСЫ ЖӘНЕ АУДИТ**

84. Бухгалтерлік есепті жүргізу және қаржылық есептілікті құру бухгалтерлік есеп және қаржылық есептілік туралы заңнамаға және Қаржылық есептіліктің халықаралық стандарттарына сəйкес жасалған және Байқау кеңесі бекіткен есепке алу саясатына сәйкес жүзеге асырылады.

85. Жылдық қаржылық есептілік Байқау кеңесінің алдын ала мақұлдауына жатады. Серіктестіктің жылдық қаржылық есептілігін бекіту Жалғыз қатысушының шешімімен жүзеге асырылады.

86. Жылдық қаржылық есептің, сондай-ақ, істердің ағымдағы жай-күйінің дұрыстығын тексеру және растау үшін Серіктестік жылдық қаржылық есептіліктің аудитін жүргізуге міндетті.

Серіктестіктің қаржылық есептілігінің аудиті Жалғыз қатысушының бастамасы бойынша да жүргізілуі мүмкін.

Егер Басқарма Серіктестіктің қаржылық есептілігі аудитін жүргізуден бас тартса, аудит кез келген мүдделі тұлғаның талап-арызы бойынша сот шешімімен тағайындалуы мүмкін.

**13-ТАРАУ. ТАЗА ТАБЫСТЫ БӨЛУ**

87. Серіктестіктің табысы оның жылдық қызметінің нәтижесі бойынша қаржылық есептілігіктің негізінде анықталады.

88. Жылдың қорытынды бойынша таза табыстың бір бөлігін төлеу туралы шешімді Жалғыз қатысушы қабылдайды.

89. Жалғыз қатысушы заңнамада белгіленген мөлшерде Серіктестікке қатысу үлесінен таза табыстың бөлігін төлеу және оны уақтылы аудару бойынша шаралар қабылдайды.

90. Серіктестіктің жылғы қызметінің нәтижесі бойынша алынған таза табыс Жалғыз қатысушының шешіміне сәйкес бөлінеді.

**14-ТАРАУ. ЕҢБЕК ҰЖЫМЫ**

91. Серіктестік барлық жұмыскерлерге заңнамада белгіленетін әлеуметтік-экономикалық құқықтарды ұсынуға кепілдік береді.

92. Әрбір жұмыскердің еңбек табысы ең жоғарғы мөлшерімен шектелмейді және белгіленген қағидаларға сәйкес салық салынады.

93. Серіктестік еңбекақы төлеудің нысандары мен жүйесін белгілейді, еңбек шарттарында тарифтік мөлшерлемелер мен жұмыскерлердің жалақылары мөлшерін қарастырады.

94. Серіктестік барлық жұмыскерлер үшін қауіпсіз еңбек жағдайын қамтамасыз етуге міндетті және олардың денсаулығы мен еңбек ету қабілетіне келтірілген зиян үшін заңнамада белгіленген тәртіпте жауапты болады.

**15-ТАРАУ.** **ҚЫЗМЕТІН ТОҚТАТУ**

95. Серіктестікті тарату, қайта ұйымдастыру және оның атауын өзгерту туралы шешімді Қазақстан Республикасының Үкіметі қабылдайды.

96. Серіктестікті қайта ұйымдастыру (біріктіру, қосу, бөлу, бөліп шығару, қайта құру) заңнамада көзделген тәртіпте жүргізіледі.

97. Серіктестікті таратуды Жалғыз қатысушы немесе сот тағайындайтын тарату комиссиясы жүргізеді. Тарату комиссиясы тағайындалған сәттен бастап оған Серіктестіктің істерін басқару жөніндегі өкілеттіктер беріледі.

98. Тарату қолданыстағы заңнамада белгіленген тәртіпте жүзеге асырылады.

99. Ұлттық бизнес - сәйкестендіру нөмірлерінің тізіліміне бұл туралы жазба енгізген сәттен бастап тарату аяқталған болып есептеледі, ал Серіктестік өз қызметін тоқтатты деп саналады.

**16-ТАРАУ. ҚОРЫТЫНДЫ ЕРЕЖЕЛЕР**

100. Осы Жарғымен реттелмеген барлық мәселелер бойынша Серіктестік заңнаманы және ішкі нормативтік құжаттарды басшылыққа алады.

101. Жарғы Жалғыз қатысушы бекіткен күннен бастап күшіне енеді.

**«СҚ-Фармация» ЖШС**

**Басқарма төрағасы Н. Алибаев**